"พาณิชย์” สั่งคุมเข้มกระเช้าปีใหม่
โพสต์ทูเดย์&#8211;&#8220;พาณิชย์&#8221; สั่งคุมเข้มกระเช้าปีใหม่ หลังประชาชนแห่ร้องห้างค้าปลีกตุกติกนำสินค้าหมดอายุจัดกระเช้า เตรียมทบทวนบัญชีสินค้าควบคุมต้นปี 53
9 ธ.ค. 2552

โพสต์ทูเดย์–“พาณิชย์” สั่งคุมเข้มกระเช้าปีใหม่ หลังประชาชนแห่ร้องห้างค้าปลีกตุกติกนำสินค้าหมดอายุจัดกระเช้า เตรียมทบทวนบัญชีสินค้าควบคุมต้นปี 53 
                นายยรรยง พวงราช ปลัดกระทรวงพาณิชย์ เปิดเผยว่า ได้สั่งการให้เจ้าหน้าที่และค้าภายในจังหวัดทั่วประเทศออกตรวจสอบสินค้ากระเช้าของขวัญปีใหม่อย่างเข้มงวด เพื่อป้องกันไม่ให้เกิดการเอาเปรียบผู้บริโภค เพราะที่ผ่านมากระทรวงฯได้รับการร้องเรียนเรื่องกระเช้าสินค้าปีใหม่ที่วางจำหน่ายในห้างค้าปลีกและห้างสรรพสินค้าจำนวนมาก ว่ามีการนำสินค้าเสื่อมคุณภาพมาบรรจุไว้ในกระเช้า และมีการตั้งราคาที่แพงเกินกว่าราคาสินค้ามาก                
              “ปัญหากระเช้าปีใหม่ที่พบจะเป็นการนำสินค้าหมดอายุมาจัดกระเช้า การขายสินค้าราคาแพง การไม่ติดป้ายราคาเพื่อแสดงรายละเอียดสินค้า และปัญหาน้ำหนักสินค้าไม่ตรงกับป้ายที่ระบุไว้” นายยรรยงกล่าว
              พร้อมกันนี้ ยังได้สั่งการให้นำประกาศของคณะกรรมการกลางว่าด้วยราคาสินค้าและบริการ (กกร.) แจ้งไปยังห้างค้าปลีกและห้างสรรพสินค้าห้ามนำสินค้าที่มีเหลือระยะเวลาไม่ถึง 6 เดือน มาบรรจุในกระเช้า และให้แสดงราคากระเช้าชัดเจน เพื่อให้ผู้บริโภคตรวจสอบสินค้าและราคาได้ หากฝ่าฝืนมีโทษตามพ.ร.บ.ว่าด้วยราคาสินค้าและบริการ พ.ศ. 2542 ปรับ 1 หมื่นบาท จำคุก 6 เดือน หรือทั้งจำทั้งปรับ 
              พร้อมกันนี้ กระทรวงฯยังได้ร่วมกับกระทรวงสาธารณสุขเพื่อรณรงค์ลดการดื่มแอลกอฮอลในช่วงเทศกาลปีใหม่ โดยแจ้งไปห้างร้านค้า ห้ามนำเครื่องดื่มแอลกอฮอลมาร่วมจัดทำกระเช้า และห้ามโฆษณาเชิญชวน ไม่เช่นนั้นมีความผิดจำคุก 1 ปี ปรับ  1 หมื่นบาท หรือทั้งจำทั้งปรับ และจะรณรงค์ส่งเสริมให้ผู้ประกอบการนำสินค้าไทย เช่น สินค้าโอท็อป มาจัดเป็นกระเช้าปีใหม่  
              ส่วนกรณีที่คณะกรรมการร่วมภาคเอกชน 3 สถาบัน (กกร.) เรียกร้องให้กระทรวงพาณิชย์ออกกฎเกณฑ์ที่ชัดเจนเกี่ยวกับการขึ้นราคาสินค้านั้น ยืนยันว่ากระทรวงฯมีการดูแลราคาสินค้า โดยยึดกลไกตลาดเป็นหลัก ซึ่งภาพรวมราคาสินค้าขณะนี้ยังทรงตัวอยู่และยังไม่มีผู้ประกอบการรายใดขอปรับขึ้นราคาเข้ามา  แต่หากมีการยื่นปรับราคา ก็จะพิจารณาให้ด้วยความเป็นธรรม  
            “การดูแลราคาสินค้า จะคำนึงทั้งในแง่ผู้บริโภคและการแข่งขันระหว่างผู้ประกอบการ แม้แนวโน้มของอัตราเงินเฟ้อจะเพิ่มสูงขึ้นในช่วงที่ผ่านมา แต่การปรับราคาสินค้าจะต้องดูว่าสอดคล้องกับต้นทุนของผู้ผลิตด้วยหรือไม่” นายยรรยงกล่าว
          สำหรับแนวโน้มราคาสินค้าในปี 2553 คาดว่าราคาสินค้าเกษตรจะเพิ่มสูงขึ้น 10-12% โดยเฉพาะข้าวสาลี และธัญพืช เนื่องจากผลผลิตมีปริมาณลดลง แต่ความต้องการสินค้ามีมากขึ้น ซึ่งอาจทำให้ผู้บริโภคต้องรับภาระเพิ่มขึ้น ทั้งนี้จะส่งผลดีต่อเกษตรกรให้มีรายได้เพิ่มสูงขึ้น ซึ่งกระทรวงฯจะพยายามดูแลไม่ให้สินค้าราคาสูงเกินกว่าที่เพดานกำหนด
         นายยรรยง กล่าวว่า ในส่วนของการทบทวนรายการสินค้าที่อยู่ในบัญชีควบคุม 39 รายการ ซึ่งในต้นปีหน้าจะมีการประชุมกกร. ที่มีรมว.พาณิชย์ เป็นประธาน อาจมีการเพิ่มหรือลดรายการสินค้าในบัญชีควบคุม โดยขณะนี้กำลังดูถึงความเหมาะสมอยู่
       “บัญชีควบคุมสามารถถอดและเพิ่มรายการสินค้าได้ แล้วแต่เหตุการณ์ ซึ่งในปีหน้าก็จะดูว่ารายการใดที่มีความเคลื่อนเป็นปกติ ก็อาจจะถอดจากบัญชีเพื่อให้ราคาเป็นไปตามกลไกตลาด แต่ไม่ได้หมายความว่ากระทรวงลดความเข้มงวดลงไป เพียงแต่จะเพิ่มความเข้มข้นในบางรายการที่มีปัญหาเท่านั้น” นายยรรยง กล่าว